CELEX: 32019D0285
Language: sl
Date: 2019-02-18 00:00:00
Title: Izvedbeni sklep Sveta (SZVP) 2019/285 z dne 18. februarja 2019 o izvajanju Sklepa 2011/486/SZVP o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu

19.2.2019   
               
               
                  SL
               
               
                  Uradni list Evropske unije
               
               
                  L 47/42
               
            
         IZVEDBENI SKLEP SVETA (SZVP) 2019/285
         z dne 18. februarja 2019
         o izvajanju Sklepa 2011/486/SZVP o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 31(2) Pogodbe,
         ob upoštevanju Sklepa Sveta 2011/486/SZVP z dne 1. avgusta 2011 o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu (1) ter zlasti člena 5 Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 1. avgusta 2011 sprejel Sklep 2011/486/SZVP.
                  
               
                     (2)
                  
                  
                     Odbor Varnostnega sveta Združenih narodov (VSZN), ustanovljen v skladu z odstavkom 30 Resolucije VSZN 1988 (2011), je 30. januarja 2019 posodobil podatke v zvezi z dvema osebama, za kateri veljajo omejevalni ukrepi.
                  
               
                     (3)
                  
                  
                     Prilogo k Sklepu 2011/486/SZVP bi bilo treba zato ustrezno spremeniti –
                  
               SPREJEL NASLEDNJI SKLEP:
         
            Člen 1
            Priloga k Sklepu 2011/486/SZVP se spremeni, kot je določeno v Prilogi k temu sklepu.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 18. februarja 2019
            
               
                  Za Svet
               
               
                  Predsednica
               
               F. MOGHERINI
            
         
         
            (1)  UL L 199, 2.8.2011, str. 57.
      
      
         
            PRILOGA
            Vnosi v zvezi s spodaj navedenimi osebami se nadomestijo z naslednjimi vnosi:
            
               „(42)   Jalaluddin Haqqani (tudi: (a) Jalaluddin Haqani, (b) Jallalouddin Haqqani, (c) Jallalouddine Haqani).
               
                  Naziv: maulavi. Razlogi za uvrstitev na seznam: minister za mejne zadeve v času talibanskega režima. Datum rojstva: (a) približno leta 1942, (b) približno leta 1948. Kraj rojstva: (a) območje Garda Saray, okrožje Waza Zadran, provinca Paktia, Afganistan, (b) okrožje Neka, provinca Paktika, Afganistan. Državljanstvo: afganistansko. Datum uvrstitve na seznam ZN: 31. 1. 2001.
               
                  Druge informacije: oče Sirajuddina Jallaloudineja Haqqanija, Nasiruddina Haqqanija in Badruddina Haqqanija (pokojni). Brat Mohammada Ibrahima Omarija and Khalila Ahmeda Haqqanija. Je aktiven talibanski vodja. Domnevno se zadržuje na mejnem območju med Afganistanom in Pakistanom. Od leta 2008 vodi talibansko šuro Miram Shah. Pripadnik plemena Zadran. Pregled na podlagi Resolucije Varnostnega sveta 1822 (2008) je bil zaključen 27. julija 2010. Domnevno je umrl septembra 2018. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/1427400.
               
                  Dodatne informacije iz povzetka razlogov za uvrstitev na seznam, ki jih je pripravil Odbor za sankcije:
               
               Jalaluddin Haqqani je v tesnih odnosih z Mohammedom Omarjem, bil pa je tudi v tesnih odnosih z Osamo bin Ladnom (pokojni). Je oče Sirajuddina Jallaloudineja Haqqanija, Nasiruddina Haqqanija in Badruddina Haqqanija (pokojni) ter brat Mohammada Ibrahima Omarija in Khalila Ahmeda Haqqanija. Je aktiven talibanski vodja. Jalaluddin Haqqani je bil leta 2007 tudi kontaktna oseba med Al Kaido in talibani. Junija 2008 je bil predsednik talibanskega sveta Miram Shah.
               Najprej je bil poveljnik islamske stranke Mwalawi Hezbi v provincah Khost, Paktika in Paktia, nato se je pridružil talibanom in bil imenovan za ministra za mejne zadeve. Po razpadu talibanskega režima ter talibanskih struktur in struktur Al Kaide je pobegnil v Severni Vaziristan in začel ponovno organizirati svoje vojaške enote za boj proti afganistanski vladi.
               Haqqani je obtožen, da je leta 2008 najprej sodeloval pri poskusu umora predsednika Karzaja med vojaško parado v Kabulu, nato pa še v bombnem napadu na indijsko veleposlaništvo v Kabulu. Haqqani je sodeloval tudi v napadu na stavbe ministrstva v Kabulu februarja 2009.
               Jalaluddin Haqqani je ustanovitelj mreže Haqqani.“
            
            
               „(135)   Torek Agha (tudi: (a) Sayed Mohammed Hashan, (b) Torak Agha, (c) Toriq Agha, (d) Toriq Agha Sayed).
               
                  Naziv: haji. Naslov: Pashtunabad, Quetta, provinca Baluchistan, Pakistan. Datum rojstva: (a) 1960, (b) 1962, (c) približno 1965. Kraj rojstva: (a) provinca Kandahar, Afganistan, (b) Pishin, provinca Baluchistan, Pakistan. Številka osebne izkaznice: pakistanska 5430312277059 (nezakonito pridobljena in medtem preklicana s strani pakistanske vlade). Datum uvrstitve na seznam ZN: 2. 11. 2015.
               
                  Druge informacije: ključni poveljnik talibanskega vojaškega sveta, udeležen pri zbiranju sredstev od donatorjev z Zalivskega območja. Na voljo je fotografija za vključitev v posebno obvestilo Interpola in Varnostnega sveta Združenih narodov. Domnevno umrl novembra 2018. Spletna povezava do posebnega obvestila Interpola in Varnostnega sveta ZN: https://www.interpol.int/en/notice/search/un/5905294.
               
                  Dodatne informacije iz povzetka razlogov za uvrstitev na seznam, ki jih je pripravil Odbor za sankcije:
               
               Torek Agha (Torek) je od konca leta 2014 visoki talibanski voditelj, ki je sodeloval v regionalnem telesu Quetta Shura, ki usmerja talibanske dejavnosti v južnem in zahodnem Afganistanu, in pri zbiranju sredstev od donatorjev z Zalivskega območja.
               Torek je bil od leta 2014 pripadnik skupine, pristojne za strateško načrtovanje in logistične operacije talibanskega vodstva, deloval pa je tudi kot ključni poveljnik in član talibanskega vojaškega sveta ter avtoriziral in omogočal talibanske vojaške operacije. Talibanski vojaški svet je eden od treh svetov na ravni poveljstva in je pristojen za nadzor talibanskih operacij in odobritve imenovanj v talibanskem vojaškem vodstvu.
               Torek je skozi leta sodeloval pri avtoriziranju usmrtitev številnih afganistanskih vladnih uradnikov in plemenskih poglavarjev. Poleg tega je bil že od leta 2012 eden od štirih visokih talibanskih poveljnikov, ki so odobrili uporabo neidentificiranega kemičnega prahu za usmrtitev visokih afganistanskih vladnih uradnikov.
               Potem ko mu je sredi leta 2011 visoki talibanski voditelj naročil, naj v času ramazana odpotuje v Saudovo Arabijo in zagotovi zunanje financiranje, je Torek z nekaj drugimi talibanskimi pripadniki šure v Quetti leta 2012 izbral mule za pot v Saudovo Arabijo in druge arabske države, da bi v imenu talibanov zbrali finančne donacije od afganistanskih poslovnežev in tihotapcev. Torek je na začetku leta 2012 prejel donacijo od neidentificiranega arabskega donatorja z navodili, naj denar posreduje talibanskemu guvernerju province v senci (provinca Urzugan v Afganistanu) za dejavnosti, povezane z usmrtitvami.
               Torek je pri donatorjih z zalivskega območja leta 2010 za talibane zbral približno 4 milijone ameriških dolarjev; večino je namenil visokemu sovoditelju in talibanskemu zbiralcu finančnih sredstev Gulu Aghi Ishakzaiu (Gul Agha). Zneski in viri več Torkovih talibanskih transferjev sredstev, zbranih leta 2010, Gulu Aghi: 1 milijon ameriških dolarjev od privržencev iz Saudove Arabije; 2 milijona ameriških dolarjev od donatorjev v Katarju, Združenih arabskih emiratih in Saudovi Arabiji; 600 000 ameriških dolarjev, pridobljenih od različnih arabskih donatorjev na potovanju v Katarju, namenjenemu zbiranju sredstev.
               Torek je imel od konca leta 2009 v lasti 2 milijona ameriških dolarjev, pridobljenih od neidentificiranih donatorjev iz Katarja in Saudove Arabije ter namenjenih blagajniku talibanske šure v Quetti. Precejšnje donacije, ki jih je Torek v času ramazana zbral za talibansko šuro v Quetti, so bile shranjene v neidentificiranih pakistanskih bankah in so bile pod nadzorom glavnega talibanskega blagajnika.
               Torek je sredi leta 2006 imenoval talibanske borce za služenje različnim operativnim talibanskim voditeljem. Bil je ena od glavnih povezav med talibanskim vodstvom in skupinami arabskih borcev, ki so se prišli v Pakistan in Afganistan borit proti Mednarodnim varnostnim silam za pomoč (ISAF).“